Maria Veitola etsi provosoivalla ilmoituksella Metsäkedon mahdollisia ”uhreja” vain kolme päivää ennen Tähdet, tähdet -ohjelmaa. Veitola kertoi viesteistä tv-pomoille, mutta kiistää osuutensa Metsäkedon potkuihin.

Maria Veitola etsi Facebookissa Tomi Metsäkedon ”uhreja” ilmoituksella.

Ilmoitus oli varsin provosoiva.

Maria kertoi viesteistä tv-pomoille, vaikka ei tiennyt viestien todenperäisyydestä.

Näin Maria Veitola etsi Metsäkedon ”uhreja”. KUVAKAAPPAUS

Maria Veitola etsi varsin provosoivalla ilmoituksella Naisten olohuone -nimisessä suljetussa Facebook-ryhmässä Tomi Metsäkedon mahdollisia " uhreja " .

- Moikka kaikki! Jos jollain teistä on omakohtaista kokemusta tai muuten tieto siitä, että Metsäketo on tehnyt jotain rikollista esim. alaikäisten naisten kanssa, niin laittakaa mulle YV asap, Maria Veitola kirjoitti vain kolme päivää ennen Tähdet, tähdet -lähetystä, jossa Tomi Metsäketo oli yksi kilpailijoista.

Ilmoituksellaan Veitola halusi haastateltavia Enbuske, Veitola & Salminen -ohjelmaan. Hän sai paljon vastauksia, joista hän kertoi yleisellä tasolla Tähdet, tähdet -ohjelman tuotannolle, vaikka ei ollut varmistanut viestien todenperäisyydestä.

Viikon päästä Veitolan kyselyn jälkeen Metsäketo sai potkut ainakin kahdesta tuotannosta. Tähdet, tähdet -ohjelman lisäksi Tomi Metsäketo irtisanottiin suurmusikaali Mamma Miasta.

Vielä toistaiseksi ei ole tullut tietoon, että Metsäketo olisi syyllistynyt mihinkään rikolliseen toimintaan.

Miksi itse etsit aktiivisesti Tomi Metsäkedon " uhreja " suljetussa Facebook-ryhmässä?

- Se oli ihan perustoimittajan työtä. Saimme vihjeen, että eräässä suljetussa ryhmässä käydään tällaista keskustelua. Enbuske, Veitola & Salminen -ohjelmassa käsitellään ajankohtaisia aiheita. Nyt tähän ajankohtaiseen aiheeseen etsittiin lisäselvitystä.

Miksi et kertonut Facebook-viestissäsi, että etsit haastateltavia nimenomaan EVS-ohjelmaa varten?

- Uskon, että ihmiset tietävät että olen toimittaja, ja teen juttuja EVS-ohjelmaan.

Ilmoituksessasi käytit termejä " jotain rikollista " ja " esim. alaikäisten kanssa " . Oliko sinulla jotain sellaista tietoa, jonka pohjalta päädyit tällaiseen muotoiluun?

- Näitä termejä käytin siellä ryhmässä käytyjen keskustelujen perusteella. Lisäksi saimme työryhmäämme suoria viestejä, että mahdollisesti tällaisia juttuja on. Halusin hahmottaa sitä, minkä kokoluokan juttu tämä olisi. Että oliko kyse peruspäivittäisestä, arkisesti seksismistä vai jostain todella paljon vakavammasta.

Saitko selville jotain rikollista toimintaa?

- No en tiedä voinko sanoa. En varmaan voi sanoa.

Mistä varmistit, että ihmiset puhuivat totta?

- Emme koskaan käsitelleet tätä asiaa EVS-ohjelmassa. Ei ole ollut tarvetta tarkistaa (todenperäisyyttä), koska aihetta ei ole käsitelty ohjelmassa.

Kuinka paljon sinulla oli vaikutusta siihen, että Tomi Metsäketo sai potkut Tähdet, tähdet -ohjelmasta?

- Ei mitään. Minut pidettiin ulkona siitä jutusta, koska olen näissä kahdessa ohjelmassa (Tähdet, tähdet, EVS) mukana. Päätös oli ainoastaan kanavan ja tuotantoyhtiön päätös.

Olit laittanut kyselyn 12.10. ja seuraava suora lähetys Tähdet tähdet -ohjelmassa oli kolmen päivän päästä. Olit varmasti siihen mennessä saanut paljon vastauksia Facebook-kyselyysi. Kerroitko näistä tiedoista Tähdet, tähdet -tuotannolle?

- Sanoin ainoastaan, että olen saanut tällaisia viestejä tosi paljon, mutta en sen tarkemmin käynyt niitä läpi. En esimerkiksi näyttänyt saamiani viestejä. Tuotannossa tiedettiin, että tällaisia viestejä on tullut ja Facebookissa käydään keskustelua.

Viimeisessä Tähdet, tähdet -jaksossa annoit varsin nuivat kommentit Metsäkedon esityksestä. Kutsuit häntä " kreikkalaiseksi vonkaajaksi " , jonka matkaan et lähtisi " . Liittyivätkö nämä kommentit siihen, että sinulla oli Metsäkedosta jo tuolloin niin paljon taustatietoa?

- Nämä kommenttini eivät liittyneet mihinkään muuhun kuin ohjelmanumeroon. Ainoa mitä siitä esityksestä tuli mieleeni, oli se kreikkalainen vonkaaja.

Näetkö omassa toiminnassasi mitään ristiriitaa?

- En kerta kaikkiaan minkäänlaista. Hullu ajatuskin. En myöskään halua olla se ihminen, joka on osa vaikenemisen kulttuuria.

Olet aktivoinut ihmisiä kertomaan kokemuksiaan Metsäkedosta varsin provosoivalla ilmoituksella. Toisaalta näiden kertomusten todenperäisyyttä et ole voinut tarkistaa, silti olet näistä viesteistä kertonut eteenpäin?

- Minun mielestäni sillä, ovatko kertomukset totta vai, ei ole mitään väliä. Päätös (Metsäkedon potkuista) on ollut vastaavilla tuottajilla. Jos kenestä tahansa ihmisestä työryhmässämme kerrottaisiin tuollaisia asioita, minun tehtäväni olisi välittää ne eteenpäin vastaaville tuottajille.

- Jos saan tietooni näin järkyttäviä asioita, ei tulisi mieleenkään olla niin kertomatta eteenpäin.

- Sitä paitsi kyselyyni vastasi naisia, jotka olivat valmiita tulemaan EVS-ohjelmaan kertomaan omilla kasvoillaan kokemuksistaan. Mutta emme sitten tehneetkään juttua tästä aiheesta.

- Voin vannoa, että minä en ole ollut se ratkaiseva tekijä hänen potkuissaan.

Poliisi puuttui tämän Facebook-ryhmän keskusteluun muistuttamalla rikosoikeudellisesta vastuusta. Näetkö itse tällaisissa keskusteluissa mitään ylilyöntivaaraa?

- Totta kai ihmiset lietsoutuu, ja kaikista jutuista heitetään läppää ja lärpätetään. On juoruja ja faktoja, ja rikosoikeudellinen vastuu sanomisesta on tärkeä muistaa.

Oliko tämä rikosoikeudellinen vastuu syynä siihen, miksei EVS-ohjelmaan otettu näitä Metsäkedon oletettuja " uhreja " ?

- En muista syytä. Sinun pitää kysyä ohjelman tuottajilta, miksi tähän ratkaisuun päädyttiin.

Yllätyitkö Tomi Metsäkedon potkuista?

- En osaa sanoa tähän oikein mitään. Olen iloinen siitä, että tällainen asia otetaan vakavasti. Olen iloinen myös siitä, että päättävissä elimissä olevat ihmiset eivät ohita tällaisia olankohautuksella ja toteaa, että ”läppää, läppää”.